JAS เทิร์นอะราวด์! กวาดกำไร Q1 กว่า 132 ลบ. รับรายได้โต-ค่าใช้จ่ายลด
JAS กวาดกำไร Q1 กว่า 132 ลบ. รับรายได้บริการอินเทอร์เน็ต-ทีวี รวมถึงรายได้จากส่วนงานจัดหา ออกแบบ และวางระบบสื่อสารโทรคมนาคมเติบโต ขณะที่ค่าใช้จ่ายในการขายและบริหารปรับตัวลดลง
JAS กวาดกำไร Q1 กว่า 132 ลบ. รับรายได้บริการอินเทอร์เน็ต-ทีวี รวมถึงรายได้จากส่วนงานจัดหา ออกแบบ และวางระบบสื่อสารโทรคมนาคมเติบโต ขณะที่ค่าใช้จ่ายในการขายและบริหารปรับตัวลดลง
16 พ.ค. 2565

นางชื่นกมล ตรีสุทธาชีพ Chief Financial Officer บริษัท จัสมิน อินเตอร์เนชั่นแนล จำกัด (มหาชน) หรือ JAS แจ้งผลการดำเนินงานไตรมาส 1 ปี 2565 ว่าบริษัทฯ และบริษัทย่อยมีกำไรสุทธิ 132 ล้านบาท เพิ่มขึ้น 382 ล้านบาท คิดเป็นร้อยละ 153 เมื่อเทียบกับไตรมาสเดียวกันของปีก่อนที่ขาดทุนสุทธิ 250 ล้านบาท และเพิ่มขึ้น 87 ล้านบาท คิดเป็นร้อยละ 194 เมื่อเทียบกับไตรมาส 4 ที่ผ่านมา กำไรจากการดำเนินงานไตรมาส 1/2565 ที่ 135 ล้านบาท เทียบกับไตรมาสเดียวกันของปีก่อน ซึ่งขาดทุนจากการดำเนินงาน 609 ล้านบาท
โดยบริษัทฯ และบริษัทย่อยมีรายได้รวมจากการดำเนินงาน 5,120 ล้านบาท เพิ่มขึ้น 292 ล้านบาท คิดเป็นร้อยละ 6 เมื่อเทียบกับไตรมาสเดียวกันของปีก่อน ซึ่งเป็นรายได้จากส่วนงานให้บริการอินเทอร์เน็ตความเร็วสูงและอินเทอร์เน็ตทีวี จำนวน 4,614 ล้านบาท เพิ่มขึ้น 204 ล้านบาท คิดเป็นร้อยละ 5 เมื่อเทียบกับไตรมาสเดียวกันของปีก่อน เนื่องจากจำนวนผู้ใช้บริการเพิ่มขึ้น
ขณะเดียวกันมีรายได้จากส่วนงานจัดหา ออกแบบ และวางระบบสื่อสารโทรคมนาคม จำนวน 349 ล้านบาท เพิ่มขึ้น 95 ล้านบาท คิดเป็นร้อยละ 37 เมื่อเทียบกับไตรมาสเดียวกันของปีก่อน เป็นผลมาจากรายได้การให้บริการวงจรเช่า ทั้งในประเทศและระหว่างประเทศที่เพิ่มขึ้น รวมถึงรายได้จากธุรกิจเหมืองขุดบิตคอยน์ซึ่งในไตรมาส 1/2565 มีรายได้จำนวน 18.61032126 เหรียญบิทคอยน์ เพิ่มขึ้นร้อยละ 100 เมื่อเทียบกับไตรมาสเดียวกันของปีก่อน และเพิ่มขึ้นจำนวน 11.83668318 เหรียญบิทคอยน์ เมื่อเทียบกับไตรมาสที่ผ่านมา โดยปัจจุบันจำนวนเหรียญที่ขุดได้มีจำนวนรวมทั้งสิ้น 28.20220315 เหรียญบิทคอยน์
นอกจากนี้ค่าใช้จ่ายในการขายและบริหารมีจำนวน 1,072 ล้านบาท ลดลง 178 ล้านบาท คิดเป็นร้อยละ 14 เมื่อเทียบกับไตรมาสเดียวกันของปีก่อน เป็นผลมาจากนโยบายการบริหารจัดการและควบคุมค่าใช้จ่ายของกลุ่มบริษัทจัสมินฯ โดยค่าใช้จ่ายที่ลดลงมาจากค่าใช้จ่ายในการโฆษณาประชาสัมพันธ์และส่งเสริมการขาย รวมถึงค่าใช้จ่ายสำนักงาน
สำหรับ EBITDA ไตรมาส 1/2565 อยู่ที่ 3,758 ล้านบาท เพิ่มขึ้น 626 ล้านบาท คิดเป็นร้อยละ 20 เมื่อเทียบกับไตรมาสเดียวกันของปีก่อน